

**REPUBLIKA HRVATSKA**

**SISAČKO-MOSLAVAČKA ŽUPANIJA**

**OSNOVNA ŠKOLA DVOR**

DVOR, ANTE BRUNE BUŠIĆA 5

KLASA: 003-05/25-01/2

URBROJ: 2176-25-06-25-1

Dvor, 7. travnja 2025.

Na temelju članka 56. Zakona o proračunu (NN br. 144/21), članka 7. Pravilnika o mjerilima i načinu korištenja nenamjenskih donacija i vlastitih prihoda proračunskih korisnika Sisačko-moslavačke županije (Klasa: 421-01/24-01/06; Urbroj: 2176-02-24-1 od 18.3.2024.), članka 58. Statuta Osnovne škole Dvor, a u svezi s člankom 34. Zakona o fiskalnoj odgovornosti (NN br. 111/18 i 83/23) Školski odbor Osnovne škole Dvor na sjednici održanoj dana 9. travnja 2025. donosi

**PRAVILNIK O OSTVARIVANJU I KORIŠTENJU VLASTITIH PRIHODA I PRIHODA OD NENAMJENSKIH DONACIJA**

**Članak 1.**

Ovim Pravilnikom o ostvarivanju i korištenju vlastitih prihoda i prihoda od nenamjenskih donacija (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima i prihodima od nenamjenskih donacija.

Odredbe ovog Pravilnika ne odnose se na sredstva državnog proračuna, općine, grada, županije, nenamjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Riječi i pojmovni sklopovi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu, odnosno jednini ili množini.

**Članak 2.**

Nenamjenske donacije, u smislu ovog Pravilnika, su prihodi ostvareni od fizičkih osoba, neprofitnih organizacija, trgovačkih društava i ostalih subjekata izvan općeg proračuna bez ikakve naknade ili protučinidbe, a kojima namjena nije utvrđena propisom i/ili ugovorom (u daljnjem tekstu: nenamjenske donacije).

Nadzor nad ostvarenjem i trošenjem nenamjenskih donacija i vlastitih prihoda sukladno odredbama ovog Pravilnika provodi Školski odbor prilikom podnošenja polugodišnjeg i godišnjeg izvještaja o izvršenju financijskog plana.

**Članak 3.**

Ugovor o donaciji se ne sklapa ako je donator fizička osoba.

Ostvarivanjem nenamjenske donacije Škola je dužna na svojoj mrežnoj stranici, na lako dostupan i pretraživ način i u strojno čitljivom obliku, objaviti informacije o primljenoj nenamjenskoj donaciji (podaci o donatoru, vrsti i vrijednosti donacije).

Dobivene donacije ne mogu se koristiti za sponzorstva i donacije.

Nenamjenske donacije Škole mogu se koristiti za podmirenje rashoda poslovanja redovne djelatnosti.

**Članak 4.**

Sukladno članku 54. Zakona o proračunu ( „NN“ br. 144/21) vlastitim prihodima smatraju se prihodi koje Škola ostvari od obavljanja poslova na tržištu i u tržišnim uvjetima.

Škola može ostvarivati vlastite prihode, ukoliko osnivač Škole svojom odlukom drugačije ne odluči, od:

1. davanja ili uzimanja u najam ili zakup unutarnjeg i vanjskog prostora Škole i opreme,

b) prodaja roba i usluga školske zadruge „Una“

c) prodaje starog papira

.

**Članak 5.**

Unutarnji i vanjski prostor Škole (sportska dvorana, zbornica, blagovaonica, vanjsko igralište i drugo) mogu se dati u najam ili zakup zainteresiranim građanima, udrugama, ustanovama, trgovačkim društvima i drugim pravnim osobama (u daljnjem tekstu: najmoprimci) za održavanje sastanaka, predavanja, radionica, rekreacija i slično, ako Škola ima organizacijskih i prostornih uvjeta, te ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom škole te ako je u skladu s Odlukom o uvjetima, kriterijima i postupku korištenja imovine ustanova u školstvu čiji je osnivač Sisačko-moslavačka županija (Klasa: 372-03/19-01/07; Urbroj: 2176/01-02-19-6 od 13.3.2019. godine).

Prostor se daje u najam ili zakup temeljem podnesenog zahtjeva u pisanom obliku.

Uvjeti pod kojima se imovina daje u najam ili zakup uređuju se ugovorom sklopljenim u pisanom obliku između ravnatelja Škole i najmoprimca.

**Članak 6.**

**Prodaja robe i usluga školske učeničke zadruge „Una“**

U školi djeluje učenička zadruga „Una“ koja je dragovoljna interesna učenička organizacija, koja pridonosi postizanju odgojno-obrazovnih i društveno-gospodarskih ciljeva škole kao oblik izvannastavne aktivnosti.

Učenici pod mentorstvom voditelja učeničke zadruge u učeničkoj zadruzi izrađuju razne predmete koje kasnije prodaju na izložbama i sajmovima.

Cijenu pojedine robe i/ili usluge utvrđuje voditelj učeničke zadruge u dogovoru s ravnateljem škole. Príhod ostvaren prodajom roba evidentira se na osnovnom računu škole i namijenjen je nabavi materijala za izradu radova učeničke zadruge, nabavi stručne literature, časopisa i slično.

**Članak 7.**

**Prodaja starog papira**

Škola tijekom školske godine, zajedno s učenicima, provodi akciju prikupljanja starog papira. Tvrtka kojoj se prodaje papir izdaje Školi primku o prikupljenoj količini starog papira temeljem koje škola ispostavlja račun.

**Članak 8.**

Evidencija o sklopljenim ugovorima o zakupu i najmu vodi se u tajništvu Škole, a nadzor i naplatu vlastitih prihoda vodi računovodstvo Škole, a prema posebnoj proceduri praćenja i naplate prihoda i primitaka Škole.

**Članak 9.**

Vlastiti prihodi koriste se za podmirenje rashoda nastalih obavljanjem poslova na tržištu i u tržišnim uvjetima temeljem kojih su i vlastiti prihodi ostvareni.

Ostvareni vlastiti prihodi u iznosu većem od potrebnog za podmirenje rashoda koriste se za podmirenje rashoda redovne djelatnosti.

Vlastiti prihodi i nenamjenske donacije iskazuju se u izvorima financiranja financijskog plana i putem aplikacije Modul Realizacija vlastitih izvora financiranja (RVI).

**Članak 10.**

O ostvarenim i utrošenim vlastitim prihodima i prihodima od nenamjenskih donacija škola izvješćuje nadležno županijsko upravno tijelo polugodišnje i godišnje, a na zahtjev i za kraća vremenska razdoblja.

**Članak 11.**

Vlastiti prihodi ostvareni tijekom jedne kalendarske godine koji se ne utroše na pokrivanje troškova sukladno ovom Pravilniku u toj kalendarskoj godini prebacit će se u sljedeću kalendarsku godinu za podmirenje rashoda redovne djelatnosti.

**Članak 12.**

Ovaj Pravilnik stupa na snagu danom objave na oglasnoj ploči školske ustanove.

Predsjednik Školskog odbora:

Marijan Ulaković, dipl.ing.